Seekoei byt drie naby grenspos doodArgieffoto. ŉ Seekoei het Woensdagaand ŉ groep beweerde onwettige immigrante, wat die land deur die Limpoporivier naby Beitbrug wou binnekom, aangeval en drie mense doodgebyt. Kol. Ronel Otto, provinsiale polisiewoordvoerder, het aan Maroela Media gesê die ongedokumenteerde buitelanders se liggame is Donderdagoggend aangetref. “ŉ Kind wat deel van die groep was, is ook aangeval, maar het oorleef.” Die beseerde kind het om hulp geskreeu en verbygangers het op die kind afgekom. “Die verbygangers het die polisie ontbied en die liggame van twee volwasse mans en ŉ kind, vermoedelik tussen 7 en 9 jaar oud, is gevind.” Die polisie het paramedici van ER24 ontbied. Volgens Pieter Rossouw, woordvoerder van ER24, is die drie mense is op die toneel dood verklaar. “Die beseerde kind is in ŉ kritieke toestand na die Musina-hospitaal geneem vir behandeling,” het Rossouw gesê. Otto het gesê die identiteit van die oorledenes is nog nie bekend nie. Die polisie doen ŉ geregtelike doodsondersoek.